Mokslo darbuotojo (-s) stažuotė „XX–XXI amžiaus (post)autoritarinių valstybių kultūriniai kraštovaizdžiai: transformacijos, modeliai, gamtos atsakas“

*Mokslo darbuotojo(s) stažuotė numatyta Vilniaus universiteto (Post)autoritarinių kraštovaizdžių tyrimų centre.*

*Mokslo darbuotojo(s) stažuotės projektų paraiškos teikiamos iki* ***2024 m. kovo mėn. 31 d.***

**Apie projektą**

Vilniaus universiteto (Post)autoritarinių kraštovaizdžių tyrimų centras skelbia konkursą mokslo darbuotojo(s) ilgalaikei stažuotei vykdyti projektą „XX–XXI amžiaus (post)autoritarinių valstybių kultūriniai kraštovaizdžiai: transformacijos, modeliai, gamtos atsakas“.

Klimato krizės akivaizdoje pripažįstama, kad ekologiniai ir socialiniai klausimai nebegali būti sprendžiami atskirai, todėl dėmesio centre atsidūrė žmogaus ir jį supančio pasaulio abipusė priklausomybė. Nors visos politinės sistemos per XX amžių veikė gamtinę aplinką, tačiau autoritariniai režimai dažnai išsiskirdavo sumanymų radikalumu, transformacijų mastu ir jų neigiamo poveikio socialiniai ir gamtiniai aplinkai nepaisymu.

Mokslo darbuotojo(s) stažuotės tikslas – geografiškai ir/ar istoriškai išanalizuoti kultūrinių (urbanistinių, agrarinių) kraštovaizdžių ir žemės struktūrų transformacijas XX–XXI amžiaus autoritarinėse ir post-autoritarinėse šalyse, kur vyko dideli socioekonominiai struktūriniai pokyčiai: kito žemės naudojimo ir gamybos būdai, transformuotos iš praeities paveldėtos kraštovaizdžio formos. Įvykdytos transformacijos kelia daug politinių, socialinių, ekonominių ir aplinkos iššūkių – žemės nuosavybės, žemės ūkio gamybos ir teritorinės plėtros, gamtinių išteklių išsaugojimo.

Šis mokslo darbuotojo(s) stažuotės tyrimas turėtų taikyti istorijos arba visuomeninės ir fizinės geografijos mokslų metodus, koncepcijas ir prieigas. Jis turėtų nagrinėti vieną ar kelis iš šių klausimų:

1) Politika: kokie buvo autoritarinių ir post-autoritarinių valstybių politiniai, ekonominiai, socialiniai, technologiniai tikslai, planai, programos, projektai, susiję su erdvės ir gamtinės aplinkos (per)tvarkymu, kokie buvo taikomi teritorijų organizavimo modeliai;

2) Transformacija: kokia vykdyta intervencija į gamtinę aplinką, kaip vyko kultūrinių kraštovaizdžių ir žemės struktūrų transformacija, koks buvo jos mastas, gylis ir pobūdis;

3) Gamtinių sąlygų reikšmė: ar, kiek ir kaip (post)autoritarinėse valstybėse, imantis kraštovaizdžių transformacijos projektų, buvo paisoma konkrečios vietos gamtinių sąlygų, ar ir kiek jos darė įtaką intervencijos pobūdžiui, mastui ir pasiektam rezultatui (nesėkmės, ekologinės ir socialinės problemos etc.), ar gamtinės sąlygos galėjo daryti ir darė skirtingą įtaką politinei, ekonominei ir socialinei situacijai visuomenėse, kurios buvo kolonizuotos pagal tą patį autoritarinį modelį (pavyzdžiui, Sovietų Sąjungos respublikose);

4) Kraštovaizdžio struktūros pažinimas: kokie kultūriniai kraštovaizdžiai buvo suformuoti ar susiformavo XX-XXI amžiaus autoritarinėse ir post-autoritarinėse valstybėse, kuo specifiška šiose valstybėse buvo gamtinės aplinkos transformacija ir kultūrinių kraštovaizdžių tipai.

Mokslo darbuotojo(s) stažuotės metu turės būti parengti du straipsniai: vienas straipsnis turės būti publikuotas ir vienas priimtas publikuoti tarptautiniuose mokslo žurnaluose (įtrauktuose į „Scopus“ ir/ar CA WOS).

**Projekto vadovas (-ė)**

Mokslo darbuotojo(s) stažuotės projekto vadovu ar vadove stažuotoja(s) galės rinktis iš (Post)autoritarinių kraštovaizdžių tyrimų centro XX amžiaus (post)autoritarinių valstybių kultūrinio kraštovaizdžio tyrimų grupės narių:

1) prof. dr. Jurgita Mačiulytė (VU Chemijos ir geomokslų fakultetas)

2) doc. dr. Ieva Misiūnė (VU Chemijos ir geomokslų fakultetas)

3) doc. dr. Ričardas Skorupskas (VU Chemijos ir geomokslų fakultetas)

4) doc. dr. Nerijus Šepetys (VU Istorijos fakultetas)

5) doc. dr. Tomas Vaiseta (VU Istorijos fakultetas)

6) prof. dr. Darijus Veteikis (VU Chemijos ir geomokslų fakultetas)

**Kvalifikaciniai reikalavimai:**

1) Ne anksčiau nei prieš penkerius metus (2019 m.) įgytas daktaro laipsnis gamtos mokslų, humanitarikos ar socialinių mokslų srityje, pirmenybė teikiama visuomeninei ir fizinei geografijai, istorijai;

2) Disertacija turi būti apginta ne Vilniaus universitete;

3) Anglų kalbos įgūdžiai (C1 ir aukščiau).

**Vertinant pateiktas paraiškas, kaip privalumas būtų laikoma:**

1) Patirtis atliekant tyrimus, susijusius su gamtiniais ir kultūriniais kraštovaizdžiais;

2) Jeigu teikiamas projektas siūlo tarpdisciplininį geografijos ir istorijos mokslų metodų taikymą;

3) Jei stažuotoja(s) turi teminės kartografijos, statistinių duomenų apdorojimo, aeronuotraukų interpretacijos ir GIS įgūdžių;

4) Jei ketinama atlikti dviejų ar daugiau autoritarinių valstybių ir jų visuomenių lyginamąjį tyrimą.

**Stažuotės trukmė** – 24 mėnesiai: 2024 m. gegužės mėn. 2 d. – 2026 m. balandžio mėn. 30 d.

**Etato dalis:** 1 etatas.

**Atlyginimas:** iki 2967 EUR/mėn. (neatskaičius mokesčių).

**Teikiami dokumentai:**

1. Projekto paraiška. Projekto paraiškos formą rasite čia.
2. Gyvenimo aprašymas ir publikacijų sąrašas.
3. Įgyto daktaro laipsnio diplomo su priedais kopija.

**Kontaktai:**

Užpildytą mokslo darbuotojo(s) stažuotės projekto paraišką ir kitus dokumentus prašome siųsti adresu: lijana.minikovic@if.vu.lt

Daugiau informacijos apie paraišką galima klausti: doc. dr. Tomas Vaiseta (tomas.vaiseta@if.vu.lt)